Diari Oficial de la Generalitat Valenciana


Sumari del DOGV 8474, del 29-01-2019 (2019/703)

RESOLUCIÓ de 21 de gener de 2019, de la Direcció General de Formació Professional i Ensenyaments de Règim Especial i de la Direcció de l'Institut Superior d'Ensenyances Artístiques de la Comunitat Valenciana, per la qual es convoca el Programa d'experiències formatives en gestió artística al Palau de la Música de València, adreçat a l'alumnat dels ensenyaments artístics que cursen estudis en conservatoris professionals o superiors de música i de dansa de titularitat de la Generalitat Valenciana durant el curs 2018-2019.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8474

Data del DOGV
:   29-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/703


Data del document
:   21-01-2019

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 21 de gener de 2019, de la Direcció General de Formació Professional i Ensenyaments de Règim Especial i de la Direcció de l'Institut Superior d'Ensenyances Artístiques de la Comunitat Valenciana, per la qual es convoca el Programa d'experiències formatives en gestió artística al Palau de la Música de València, adreçat a l'alumnat dels ensenyaments artístics que cursen estudis en conservatoris professionals o superiors de música i de dansa de titularitat de la Generalitat Valenciana durant el curs 2018-2019.  
 [2019/703]  
  
  
L'adquisició de competències professionals en consonància amb les demandes i necessitats específiques del sector artístic i cultural és fonamental a l'hora d'afavorir la inserció laboral dels diplomats dels ensenyaments artístics professionals i superiors.  
Per a donar resposta a les necessitats específiques de l'alumnat, per mitjà d'aquesta convocatòria s'obrin noves vies de col·laboració i participació d'institucions del sector artístic i cultural en els sistemes de formació, que faciliten la participació activa de l'alumnat en entorns de treball professional i afavoreixen, alhora, que aquestes institucions coneguen de manera més pròxima la formació que rep l'estudiant. Amb iniciatives concretes es pot afavorir que institucions del sector estrenyen els vincles amb els centres docents, que unisquen esforços i aproximen l'alumnat al món laboral durant el període de formació.  
  
L'Organisme Autònom Municipal Palau de la Música, Congressos i Orquestra de València, en endavant el Palau de la Música, és una entitat de dret públic dependent de l'Ajuntament de València les funcions del qual abasten les arts musicals, escèniques, literàries i tot tipus de congressos i exposicions. A més, el Palau de la Música, en el desenvolupament de la seua funció pública en l'àmbit de la cultura, té com un dels seus objectius principals la col·laboració amb altres administracions públiques, i li correspon, per raó dels seus estatuts rectors, permetre l'accés als joves a les seues instal·lacions per a pràctiques i cursets, i rendibilitzar socialment la inversió realitzada en l'entitat i albergar manifestacions organitzades per altres institucions.  
  
Per tot el que s'ha exposat, amb data 7 de febrer de 2018 es va signar un acord de col·laboració entre la Conselleria d'Educació, Investigació, Cultura i Esport i l'Organisme Autònom Municipal Palau de la Música, Congressos i Orquestra de València, amb l'objecte de generar audiències i dinamitzar experiències interpretatives, de gestió i altres tipus d'accions formatives d'utilitat per a l'alumnat dels ensenyaments artístics que cursen estudis en conservatoris professionals o superiors de música i de dansa de la Comunitat Valenciana.  
  
De conformitat amb el que estableix l'acord de col·laboració esmentat, i per raó de les facultats conferides pel Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, aquests òrgans resolen:  
  
Primer. Objecte  
Aquesta resolució té per objecte convocar la realització d'un programa d'experiències formatives en gestió artística al Palau de la Música de València, adreçat a l'alumnat d'ensenyaments artístics que curse estudis en conservatoris professionals o superiors de música i de dansa de titularitat de la Generalitat Valenciana durant el curs 2018-2019.  
  
  
Segon. Destinataris  
En aquesta convocatòria pot participar, a instància de les direccions dels conservatoris, l'alumnat de cinqué i sisé d'ensenyaments professionals de música i dansa, d'una banda, i d'altra banda, l'alumnat d'ensenyaments superiors de música i dansa que estiga matriculat en les assignatures relacionades amb la producció i gestió de projectes artístics.  
Per poder participar-hi, l'alumnat ha d'estar matriculat en conservatoris professionals o superiors de música i de dansa de titularitat de la Generalitat Valenciana durant el curs 2018-2019.  
  
Tercer. Objectius  
1. El Programa d'experiències formatives en gestió artística al Palau de la Música de València es planteja, en el cas de l'alumnat de cinqué i sisé d'ensenyaments professionals de música i dansa, amb l'objectiu d'informar, orientar i motivar l'alumnat sobre aspectes relacionats amb la gestió artística.  
2. En el cas de l'alumnat d'ensenyaments superiors de música i dansa, es pretén aconseguir els objectius següents:  
a) Sintetitzar aspectes teòrics i pràctics relacionats amb la gestió artística, en el context d'una orientació laboral dinàmica i efectiva, que pot ser d'utilitat en les diferents facetes i moments de la vida artística professional.  
b) Dotar l'alumnat d'eines i coneixements necessaris per a fer front a qüestions jurídiques i de gestió artística, els quals els serviran de model a l'hora d'elaborar projectes artístics.  
  
Quart. Característiques tècniques del programa  
1. La participació en el Programa d'experiències formatives en gestió artística comporta que l'alumnat seleccionat realitze unes estades de formació al Palau de la Música (passeig de l'Albereda, 30, de València) dins del que és l'Oficina Tècnica de l'Orquestra de València. Les àrees de gestió que s'hi abordaran seran l'arxivística, la producció, la programació, la contractació artística i la comunicació.  
  
2. S'estableixen quatre períodes diferents per a les estades de formació amb cinc sessions de treball cadascuna, en les quals l'alumnat estarà immers en l'experiència de preparació d'un concert simfònic de l'Orquestra de València. Per al curs 2018-2019, el programa atendrà un total de 20 alumnes. Cada estada de formació atendrà un total de cinc alumnes simultàniament. El calendari de realització del programa és el següent:  
Opció 1: setmana del 25 de febrer al 3 de març de 2019.  
Opció 2: setmana del 4 al 10 de març de 2019.  
Opció 3: setmana del 25 al 31 de març de 2019.  
Opció 4: setmana de l'1 al 7 d'abril de 2019.  
3. El Palau de la Música ha d'informar els conservatoris implicats amb la suficient antelació, i de manera detallada, de la distribució temporal de les sessions, i del contingut d'aquestes. Les sessions poden alternar-se en sessions de matí o de vesprada depenent de les condicions en què es desenvolupe el muntatge del concert simfònic. En el cas que sorgisquen incidències sobrevingudes quant a horaris i dies, que es puguen donar durant el desenvolupament de la mateixa formació, aquestes s'han de comunicar als conservatoris amb una antelació mínima de 48 hores.  
  
Cinqué. Coordinació del programa  
1. La realització del programa l'ha d'executar el Palau de la Música. Cada alumne o alumna ha d'estar amb un formador diferent cada dia, per tal que l'experiència formativa siga tan completa com siga possible. D'aquesta manera els cinc alumnes rotaran alternativament amb els cinc formadors.  
2. El seguiment i l'avaluació de l'alumnat seleccionat els faran els conservatoris.  
3. La coordinació del programa en cada conservatori l'ha de fer: en el cas de l'alumnat d'ensenyaments professionals de música o de dansa, un professor tutor o professora tutora designat per la direcció d'estudis, i en el cas de l'alumnat d'ensenyaments superiors, un professor o professora de les assignatures relacionades amb la producció i la gestió de projectes artístics. Una persona de l'equip directiu del conservatori ha d'actuar com a representant del centre a l'hora de coordinar les accions formatives amb la persona responsable d'aquest programa designada pel Palau de la Música.  
4. L'alumnat disposarà, una vegada finalitzada la seua participació en el programa, d'un informe d'avaluació individualitzat, d'acord amb l'annex III d'aquesta resolució.  
  
  
Sisé. Presentació de sol·licituds  
1. Els conservatoris han de presentar la sol·licitud de participació en el Programa d'experiències formatives en gestió artística, d'acord amb l'annex I d'aquesta convocatòria. En la sol·licitud ha de constar la proposta amb la llista de l'alumnat interessat a participar-hi. Cada conservatori pot incloure-hi un màxim de 20 alumnes. La llista d'alumnes presentada per cada conservatori s'ha de fer per ordre de prelació. En la petició s'ha de fer constar com a informació complementària de cada alumne/a, els estudis paral·lels que està realitzant o, si escau, el perfil professional o els interessos personals que tinguen; tot això amb la finalitat de poder-los oferir una formació en l'estada al Palau de la Música tan personalitzada com siga possible. Així mateix, s'hi ha d'indicar la disponibilitat pel que fa al calendari d'estades que s'han programat, tenint en compte les opcions assenyalades en el punt quart, 2, d'aquesta resolució.  
A la sol·licitud s'ha d'adjuntar la carta d'acceptació de l'alumnat per a participar en el programa, d'acord amb l'annex II d'aquesta convocatòria.  
2. El termini de presentació de les sol·licituds és de set dies hàbils comptadors des de l'endemà de la publicació d'aquesta resolució en el Diari Oficial de la Generalitat Valenciana.  
3. La sol·licitud, juntament amb la resta de documentació assenyalada en aquesta convocatòria, sols pot presentar-se de forma telemàtica. La presentació de sol·licituds per altres mitjans als previstos en la convocatòria determina, d'ofici, l'exclusió del procés. Tant la informació del tràmit com l'accés a la sol·licitud, estan accessibles en l'enllaç següent:   
http://www.gva.es/va/inicio/procedimientos'id\_proc=15924>.   
  
Seté. Instrucció i comissió de selecció  
L'òrgan instructor d'aquesta convocatòria és el Servei d'Ensenyaments de Règim Especial. Com a òrgan col·legiat en el procés de valoració i selecció de l'alumnat que participarà en el Programa d'experiències formatives en gestió artística al Palau de la Música de València s'ha de constituir una comissió de selecció i seguiment, la qual ha d'emetre un informe amb la proposta d'alumnes participants en el programa. Per a aquesta convocatòria la comissió està constituïda per:  
a) Presidència: la persona titular de la direcció general competent en matèria d'ensenyaments de règim especial de la Conselleria d'Educació, Investigació, Cultura i Esport, o persona que delegue.  
b) Vocals:  
b.1. Una persona nomenada per l'Organisme Autònom Municipal Palau de la Música, Congressos i Orquestra de València.  
b.2 Una funcionària o funcionari de la direcció general competent en matèria d'ensenyaments de règim especial.  
b.3 Una funcionària o funcionari de la direcció general competent en matèria d'ensenyaments artístics superiors.  
El o la vocal de menys edat ha d'actuar com a secretari o secretària de la comissió. En el cas dels vocals de la comissió, les diferents unitats administratives han de nomenar una persona titular i una suplent.  
El funcionament d'aquest òrgan s'ha d'ajustar al que disposa la normativa reguladora del règim jurídic del sector públic.  
  
  
Huité. Criteris de selecció  
S'ha de fer una reserva del 50 % de les places convocades per a l'alumnat d'ensenyaments professionals i un 50 % per a l'alumnat d'ensenyaments superiors. En el cas que queden places lliures en algun dels dos ensenyaments, es completarà amb alumnat de l'altre ensenyament. La comissió de selecció ha de tindre en compte:  
a) La proposta de cada conservatori amb l'ordre de prelació de l'alumnat.  
b) La representació del màxim possible de conservatoris i la presència proporcional d'alumnat per centre.  
En el cas que no siga possible que tots els conservatoris que han sol·licitat participar estiguen representats, s'ha de tindre en compte el moment de registre telemàtic (amb data i hora) de la sol·licitud de cada centre. Així mateix, quan no es puga garantir una presència proporcional d'alumnat per centre, tindran preferència aquells conservatoris amb un nombre major d'alumnat matriculat.  
  
  
Nové. Resolució  
1. Proposta motivada de resolució:  
El Servei d'Ensenyaments de Règim Especial, com a òrgan instructor del procediment, vist l'informe de la comissió de selecció, ha de formular la proposta de resolució provisional, la qual ha de ser notificada a tots els conservatoris sol·licitants i ha d'estar disponible als llocs web oficials de l'Institut Superior d'Ensenyament Artístics de la Comunitat Valenciana i de la Conselleria d'Educació, Investigació, Cultura i Esport - Servei d'Ensenyaments de Règim Especial.  
S'obrirà un termini de tres dies hàbils, comptadors des de l'endemà de la notificació, per a presentar al·legacions davant la comissió, al·legacions que s'han de fer telemàticament a través de l'enllaç al tràmit de sol·licitud.  
Examinades, si escau, les al·legacions adduïdes per les persones interessades, el Servei d'Ensenyaments de Règim Especial, formularà la proposta de resolució definitiva.  
2. Resolució definitiva:  
Vista la proposta de resolució definitiva, el director general de l'Institut Superior d'Ensenyaments Artístics de la Comunitat Valenciana i la directora general de Formació Professional i Ensenyaments de Règim Especial han d'aprovar la selecció definitiva de l'alumnat participant del programa, la qual ha de ser notificada als conservatoris a l'adreça de correu electrònic del centre i ha de ser publicada als llocs web oficials de l'Institut Superior d'Ensenyaments Artístics de la Comunitat Valenciana i de la Conselleria d'Educació, Investigació, Cultura i Esport - Servei d'Ensenyaments de Règim Especial.  
  
Deu. Renúncies  
L'alumnat seleccionat pot renunciar a la seua participació en el programa sempre que concórreguen causes justificades que n'impedisquen la participació. La renúncia l'ha de comunicar l'alumne mateix al centre. La vacant que es genere també l'ha de cobrir el mateix conservatori atenent l'ordre de prelació de l'alumnat indicat en la sol·licitud. La no-participació o l'abandó abans de la finalització sense causa justificada comportarà la renúncia a la participació per part d'aquest alumne o alumna en aquest programa en la convocatòria del curs següent.  
  
Onze. Comunicacions oficials després de la sol·licitud  
Totes les comunicacions oficials d'aquest procediment s'han de fer a les adreces electròniques oficials dels conservatoris sol·licitants, que són el que consten en el Registre de Centres Docents de la Comunitat Valenciana.  
  
Dotze. Validesa acadèmica de la participació en el programa  
  
La participació en el Programa d'experiències formatives en gestió artística al Palau de la Música de València es considera una activitat complementària, per la qual cosa l'alumnat ha de disposar, si cursa els ensenyaments professionals, de l'autorització del consell escolar del centre, i si cursa el grau superior, del consell de centre del conservatori superior.  
  
Tretze. Efectes  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es pot interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició ha d'interposar-se davant del conseller d'Educació, Investigació, Cultura i Esport, en el termini d'un mes comptador des de l'endemà de la publicació.  
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació o a partir de l'endemà en què es notifique la resolució expressa del recurs de reposició o en què aquest haja d'entendre's presumptament desestimat.  
  
València, 21 de gener de 2019.- La directora general de Formació Professional i Ensenyaments de Règim Especial: Marina Sánchez Costas. El director de l'Institut Superior d'Ensenyances Artístiques de la Comunitat Valenciana: Josep Manel García Company.